b'\n_START_ARTICLE_\nKonstantin Balmont\n_START_PARAGRAPH_\nKonstantin Balmont (vene keeles \xd0\x9a\xd0\xbe\xd0\xbd\xd1\x81\xd1\x82\xd0\xb0\xd0\xbd\xd1\x82\xd0\xb8\xd0\xbd \xd0\x94\xd0\xbc\xd0\xb8\xd1\x82\xd1\x80\xd0\xb8\xd0\xb5\xd0\xb2\xd0\xb8\xd1\x87 \xd0\x91\xd0\xb0\xd0\xbb\xd1\x8c\xd0\xbc\xd0\xbe\xd0\xbd\xd1\x82 Konstantin Dmitrijevit\xc5\xa1 Balmont; 15. juuni (vkj 3. juuni) 1867 \xc5\xa0uja, Ivanovo oblast, Venemaa \xe2\x80\x93 23. detsember 1942 Pariis, Prantsusmaa) oli vene s\xc3\xbcmbolistlik luuletaja ja t\xc3\xb5lkija, \xc3\xbcks vene luule h\xc3\xb5beajastu suurkujusid 20. sajandi algul._NEWLINE_Balmont \xc3\xb5ppis Moskva \xc3\x9clikoolis, kuid ei l\xc3\xb5petanud seda. Ta t\xc3\xb5lkis luulet ja folkloori mitmest keelest, peamiselt saksa ja prantsuse keelest. Muuhulgas paistis ta silma Edgar Allan Poe t\xc3\xb5lkijana vene keelde._NEWLINE_Konstantin Balmont oli korduvalt abielus. Tema viimane teadaolev romantiline suhe oli Eestist p\xc3\xa4rit krahvinna Dagmar \xc5\xa0ahhovskajaga (s\xc3\xbcnd. paruness Lilienfeld, 1893\xe2\x80\x931967); nad kohtusid harva, kuid neil oli kaks last: Georgi (1922\xe2\x80\x931943?) ja Svetlana (s. 1925)._NEWLINE_Paljud vene heliloojad kirjutasid muusikat Balmonti tekstidele: Mihhail Gnessin, Nikolai Mjaskovski, Nikolai Obuhhov, Sergei Prokofjev, Sergei Rahmaninov, Maximilian Steinberg, Igor Stravinski ja Sergei Tanejev. \xc3\x9cks ta tuntumaid t\xc3\xb5lkeid on Edgar Allan Poe "Kellad", mis oli aluseks Rahmaninovi samanimelisele s\xc3\xbcmfooniale (op. 35).'